**Magyarországi Evangélikus Egyház Börtönlelkészi Szolgálata**

1055 Budapest, Nagy Ignác u. 5-11.

**Gáncs Péter, a Magyarországi Evangélikus Egyház elnök-püspöke**

**Szemerei János, a Magyarországi Evangélikus Egyház misszióért felelős püspöke**

**Lupták György, a Magyarországi Evangélikus Egyház Missziói Bizottságának elnöke**

**Szeverényi János, a Magyarországi Evangélikus Egyház országos missziói lelkésze**

Tárgy: beszámoló

# Tisztelt Címzettek!

A beszámoló bevezetéseként fontosnak érzem azt a fogalom-meghatározást, amely lehetővé teszi az egyértelmű kommunikációt: a börtönmissziós tevékenység és a börtönlelkészi szolgálat közötti különbségtételt. Bár a két fogalom az egyházi szóhasználatban hozzávetőlegesen ugyanazt fedi, a szolgálati lehetőségnek helyet adó büntetés-végrehajtási környezet határozott különbséget tesz, és ez a mindennapi szolgálatvégzés szempontjából meghatározó. A börtönlelkész büntetés-végrehajtási alkalmazott, akinek a tevékenységét állami jogszabályok írják le. Ezen jogszabályok nem határozzák meg a missziós tevékenységet – ezt a börtönlelkész személyes indíttatása, kötődése, elköteleződése alapján végzi a meghatározott feladatainak ellátása mellett vagy közben. Többek között koordinálja a börtönmissziósok szolgálatát, akik viszont önkéntesek, külön engedély alapján alkalmanként vagy rendszeresen látogatják a fogvatartottakat. A börtönlelkész a szolgálatát ökumenikus szellemben végzi – ez a jogszabályi értelmezés szerint nem csak a kereszténységben megfogalmazott ökumenét jelenti, hanem minden vallási szervezettel történő együttműködést. Ilyen értelemben a börtönlelkészi tevékenységnek csak egy része lehet az evangélikus keresztény missziói szolgálat.

A fentiek értelmében beszámolómat a jobb átláthatóság érdekében négy részre osztottam a következők szerint: először a saját börtönlelkészi szolgálatomról és börtönmissziós tevékenységemről, másodszor az evangélikus börtönlelkészeket és missziósokat összefogó munkámról, ezt követően az eddigi feltételekről, végül pedig a jövőbeni terveimről írok.

## *Börtönlelkészi szolgálatom a Fővárosi Büntetés-végrehajtási Intézetben*

### Heti rendszeresség

A börtönlelkész munkaideje elvileg az Intézet hivatali munkarendjét követi, de ettől el is térhet. a hivatali munkarend munkanapokon 7.30-16.00 óráig tart. A 2013. év kezdetén a szolgálatom hetente 1 istentisztelet előkészítését és megtartását jelentette az Intézet I-es objektumában. Ezen túl lelkigondozói beszélgetések jelentették a szolgálatomat. Az év folyamán bekövetkezett változások az év végére a következőket eredményezték: az Intézet I-es objektumában 1 istentiszteletet és 1 csoportfoglalkozást, a II-es objektumban énekkart, a III-as objektumban 1 istentiszteletet és 1 csoportfoglalkozást tartok. Hetente átlagosan 15-20 lelkigondozói beszélgetésem van.

Ezen alkalmak előkészítése az általános tartalmin túl speciális előkészületeket is jelent, amelyeket a büntetés-végrehajtási biztonsági szabályozások figyelembevételével kell megtenni – ez jellemzően alkalmanként több órás feladat. Ezt az előkészítést nem csak a saját alkalmakkal kapcsolatosan, hanem a bejáró missziósok szervezett csoportjaira vonatkozóan is el kell végeznem.

Az istentiszteleteken az arra jelentkezők 40-60%-a vesz részt – ez az I-es objektumban 25-30, a III-as objektumban 35-50 főt jelent. A csoportfoglalkozásokon a jelentkezők teljes létszámban (12-15 fő) részt vesznek. Az énekkari foglalkozás résztvevői létszáma 35-40 fő.

### Nem rendszeres alkalmak

Az egyházi év ünnepeit minden objektumban megünnepeljük, valamint minden olyan lehetőséget igyekszünk megteremteni, ami a fogvatartottakat segíti az evangélium örömüzenetének az átélésében:

* január 17-én az ökumenikus imahét keretében tartottunk istentiszteletet;
* február 21-én megrendeztük az Intézetet látogató missziósok munkaértekezletét;
* március 28-án a Nagycsütörtöki istentiszteleten Szemerei János püspök hirdette Isten igéjét;
* április 30-án a Magyar Evangéliumi Börtönmisszió szervezésében volt missziói alkalmunk;
* május 6-án a III. Országos Fogvatartotti Imanapon vettünk részt;
* augusztusban egy fogvatartott gyermekei lehetőséget kaptak a Magyar Testvéri Börtöntársaság gyermektáborában való részvételre;
* október 9-én az I-es objektum volt a helyszíne a Dél-Pest Megyei Evangélikus Egyházmegye lelkészi munkaközösségi ülésének;
* október 24-én és 25-én első alkalommal tartottunk családi istentiszteletet a III-as objektumban;
* Halottak Napja hetében több száz fogvatartott részére biztosítottunk lehetőséget elhunyt szeretteire való emlékezésre a kegyeletteljes emlékezés és a feltámadás reménysége örömüzenetének a szavával;
* december 1-jén mindhárom objektumban bibliaversenyt rendeztünk a Magyar Testvéri Börtöntársaság szervezésében;
* a karácsony előtti időszakban a Magyar Testvéri Börtöntársaság Angyalfa programja keretében 25 fogvatartott gyermekeit ajándékoztuk meg;
* december 25-én ünnepi szentmisét tartott Dr. Székely János, a Budapest Esztergomi Római Katolikus Főegyházmegye segédpüspöke.

### Egyéb szolgálatok

Nagyon ritkán előfordul, hogy helyettesítési szolgálatra kérnek lelkészkollégák, amelyeknek rendkívüli módon örülök – vasárnapi istentiszteleteken helyettesítettem Apostagon és Dunaegyházán (1), Bükön (3), Dunaharasztiban (2), Kőbányán (2) és Rákospalotán (2). Börtönlelkészként egyetlen felkérést kaptam a szolgálatom bemutatására Cegléden, egy szeretetvendégség keretében (november 25.).

## *Országos koordinátori tevékenységem*

2012. december 31-ig Bízik László lelkésztestvérünk egy személyben látta el a koordinátori tevékenységet mind a Magyarországi Evangélikus Egyház, mind pedig a büntetés-végrehajtás felé. 2013. január 1-jével az Országos Presbitérium kettéválasztotta ezt a feladatot, melynek eredményeként én kaptam meg az Egyház felé történő közvetítői és koordinációs feladatokat. Ennek keretében két jelentős eredményről számolhatok be:

* október 16-án a Fővárosi Büntetés-végrehajtási Intézet III-as objektumában találkoztak az evangélikus börtönlelkészek: Aklan Béla Sándor, Erdélyi Csaba, Jánosa Attila és Vári Krisztina Ágnes. A szolgálatunk feltételeivel, örömeivel és nehézségeivel kapcsolatos egyeztetés eredményeként megállapítottuk: a büntetés-végrehajtás részéről minden feltétel biztosított a szolgálatunk elvégzéséhez, annak tartalmában azonban jelentős különbségek mutatkoznak, melynek a személyes habitusunkon (kompetenciák, motiváció) túl a helyszínként szolgáló Intézetek különbözősége (főváros – vidék), valamint a foglalkoztatásunk módja is okai (teljes- vagy részmunkaidős);
* az év folyamán két olyan eszköz (egy notebook és egy digitális zongora) beszerzésére került sor, amely a Fővárosi Büntetés-végrehajtási Intézetben segíti a két főállású börtönlelkész munkáját.

Szintén e helyre kívánkozik egy eseményről való beszámoló, amelyre azonban én sajnálatos módon nem kaptam meghívást, de a Magyarországi Evangélikus Egyházak képviselő Szemerei János Püspök Úrtól részletes tájékoztatást kaptam erről. A Büntetés-végrehajtás Országos Parancsnoka október 18-án egy egyeztető megbeszélésen találkozott a római katolikus, a református és az evangélikus egyház érintett vezetőivel, amelyen a résztvevők között megegyezés született a börtönlelkészek továbbképzésével, egyházi vezetők nagyünnepi szolgálataival és a 2015. január 1-jétől hatályos új bv-kódex egyházi vonatkozásairól.

E helyen szívesen beszámolnék még a nem börtönlelkész evangélikus börtönmissziósok szolgálatának koordinálásáról is, azonban szervezett és rendszeres formában ilyen tevékenységet ismereteim szerint csak a Magyar Testvéri Börtöntársaság tagjai végeznek, akikkel kiváló kapcsolatban vagyunk és mi kapunk nagyon sok segítséget tőlük a szolgálatunk ellátásához.

## *A szolgálatvégzés feltételeiről*

A korábbi évek és más egyházak gyakorlatától eltérően szervezett formában a Magyarországi Evangélikus Egyház csekély számú kiadványa jut el a büntetés-végrehajtáshoz. Rendszeresen kizárólag az Útitárs c. kiadványt kapjuk meg, valamint a Missziói Központ kiadványaiból kaptunk több csomagot. Többszöri kérésünkre sem kapjuk meg sem az Evangélikus Élet, sem a Lelkipásztor számait, de míg más egyházak bibliaolvasó kalauzait kérés nélkül is megkapjuk, az evangélikus Bibliaolvasó Útmutató csak térítés ellenében juthatna el hozzánk. A Kálvin Kiadó „kifutó” kiadványai korlátlan mennyiségben a rendelkezésünkre állnak, de kérésre bármikor kaphatunk katolikus vagy bármilyen kisegyházi kiadványt is. Ezt a fővárosban, ahol különleges lehetőséget kapva két főállású evangélikus lelkész is végezhet szolgálatot, nehezen éljük meg…

Nagyon fontos hiányt pótolnak a fent is említett eszközök. A büntetés-végrehajtás által biztosított számítástechnikai eszközeink adminisztrációs célokat szolgálnak, a vásárolt notebook viszont multimédiás tartalmak megjelenítésére szolgál, amelynek a börtönben különösen nagy a jelentősége. A digitális zongora az énekkari foglalkozások elengedhetetlen eszköze.

A feltételek között meg kell említeni a börtönlelkészek szolgálatvégzési feltételeit is. Ebben jelentős különbségek a részmunkaidős és a főállású börtönlelkészek között. A részmunkaidős kollégák gyülekezeti szolgálatuk örömei és terhei, hiányosságai és juttatásai mellett végzik szolgálatukat, így az egyházi „vérkeringés” részeként, attól nem elszakadva/elszakítva élik meg mindennapjaikat.

A teljes munkaidőben foglalkoztatott lelkészek egyházi kapcsolatai sokkal lazábbak, melynek következtében sokkal inkább nevezhetők evangélikus felekezetű börtönlelkészeknek, mint börtönben szolgálatot teljesítő evangélikus lelkészeknek. Ennek okai sokrétűek, azonban ezen okok feltárása (sok esetben személyes jellegük miatt) nem része ezen írásos beszámolónak.

## *2014. évre vonatkozó tervek*

Az eddigiek folytatása mellett a 2014. évre intézeti szinten már bevezettem a havi rendszerességű családi istentiszteleteket a III-as objektumban – ezeken alkalmanként 20 fogvatartott és családtagjaik együtt vesznek részt.

A 2014. évre a Püspöki Tanács engem bízott meg a koordinátori feladatok másik „felével” is, így határozott tervem egyrészt az evangélikus börtönlelkészek legalább háromszori találkozásának a megvalósítása. Kapcsolatom van a többi egyház koordinátorával, így az Országos Parancsnok és az egyházi vezetők megállapodásának megfelelően megkezdtük egy minden magyarországi börtönlelkészre kiterjedő találkozó előkészítését.

A Magyar Testvéri Börtöntársasággal és a Magyar Evangéliumi Börtönmisszióval jelenleg is kiváló a kapcsolatunk, ennek további megtartása, lehetőség szerinti erősítése, az együttműködés bővítése szintén egy olyan terület, amelyet a 2014. év feladatai közé kell sorolnom.

## *Összegzés*

A fentiekben összefoglaltam mindazokat az eseményeket, észrevételeket és terveket, amelyek a beszámoló szempontjából szignifikánsak. Mindez azonban csak egy rossz felbontású panorámakép, amely nem mutathatja be a mindennapos megpróbáltatásokat és csodákat. Az azonban talán látszik, hogy – ahogyan ezt valaki nagyon találóan fogalmazta – a börtön a könnyek helye, ahol a fogvatartottak részéről a szükség, a hiány jelenik meg, „sóvárogva várják” a szolgálatunkat, a jelenlétünket: az evangéliumét, a missziósokét, a börtönlelkészekét – de az egyház, így a Magyarországi Evangélikus Egyház jelenlétét is.

Budapest, 2014. február 21.

Erdélyi Csaba bv. lelkész